Source: http://www.bratislavalive.sk/clanky/paragrafy-nielen-z-ulice-12/
Timestamp: 2019-11-21 09:10:57+00:00

Document:
Dnes je 21. 11. 2019, meniny oslavuje: , zajtra
Miroslav Košťány 28. 03. 2012 19:45:50 Miroslav Košťany: Paragrafy (nielen) z ulice
Chválil sa, že vyhral
Mestečko na južnom Slovensku. V trojizbovom byte žila rodina Slobodovcov, rodičia s dvomi deťmi – Petrom a Jánom. Keď rodičia zomreli a mládenci ostali v byte sami, starší brat sa oženil a odsťahoval sa bývať k svokrovcom. Podobne uvažoval aj mladší brat dvadsaťtriročný Peter. Len čo si našiel frajerku, ktorá ostala tehotná, rozhodol sa pre svadbu. Rada bola aj mladomanželka, veď mala už dvadsaťšesť rokov a v jej ponímaní sa vydať musela. Medzitým bratia byt predali a peňazí mali zatiaľ dosť. Aj mladší brat odišiel totiž bývať k svokrovcom. Začali si obaja žiť ako v raji.
Mladší špekuloval
Pokým starší brat si žil vcelku spokojne a na vidieku sa venoval chovu zvierat, mladší Peter sa necítil vo svojej koži. Hoci býval s manželkou v poschodovom dome na okraji mesta, nepáčilo sa mu, že ho svokra diriguje a nadŕža svojej dcére. Okrem toho ho sústavne vyrušovali deti – Rudko a Miško. Keďže nikde nepracoval, času mal dosť. Hlavne pre kamarátov, s ktorými chodil, tváriac sa ako slobodný mládenec, na diskotéky. Výchovu a výživu svojich detí nechával na manželku a svokru. Manželka Vlasta dostávala iba prídavky na deti a sociálnu výpomoc. Manžel nebol prihlásený o zamestnanie ani na úrade práce, lebo ho vyradili pre nespoluprácu. Ponúkli mu robotu v hlavnom meste, ale ju odmietol, vraj je slabo platená a okrem toho aj ďaleko od bydliska.
Už o päť rokov po svadbe si pani Vlasta podala na okresný súd návrh, aby boli deti zverené do jej výchovy a starostlivosti a otec prispieval na deti mesačne 100 eur. Uvádzala, že otec síce žije s nimi v spoločnej domácnosti, ale na výživu detí neprispieva. Ju a deti podporuje okrem pomoci štátu iba matka. Sama je ešte na materskej dovolenke. Súd návrhu matky detí vyhovel.
Našiel si podnikateľku
Peter si našiel frajerku. Zaľúbil sa do staršej podnikateľky, ktorá po rodičoch zdedila rodinný dom, mala auto a hlavne peniaze. Neprekážalo jej, že Peter je ženatý a má dve maličké deti. Hlavne, že jej milenec sa sťažoval, ako doma pri žene a svokre trpí a aký je z toho nešťastný. Ľutovala ho a pritúlila k sebe. Neskôr už sa u nej zdržiaval pomaly viac ako pri svojej manželke. Aj táto ho mala však rada, a preto sa rozvádzať nechcela. Výživné na deti už dostávala. Zasielala ich poštou mužova frajerka, i keď podpisovala ako odosielateľa peňazí Petra.
Keď sa doma Peter objavil, bolo zle-nedobre. Všetko mu prekážalo, svokra, žena, deti a vraj sa doma nedá poriadne ani dýchať. Je mladý a takto trpieť nebude. Žena poslúcha viac svoju matku ako jeho a to je koniec.
Podal si návrh o rozvod manželstva. Už zo samotnej formy, štýlu písania a vyjadrovania a pravopisných hrúbok cítila, že autorkou návrhu je pani podnikateľka. Ale čo z toho, keď sa pod návrhom podpísal jej manžel Peter. Hoci to aj tak trocha očakávala, nechcela veriť vlastným očiam. Plakala a rozmýšľala ako bude ďalej žiť a čo bude s deťmi.
Výhrady proti manželke
Peter v návrhu uvádzal:
„S odporkyňou som uzatvoril manželstvo dobrovoľne a z mojej strany aj z lásky k nej, nakoľko už bola odo mňa tehotná. Pred otehotnením sme sa poznali iba jeden mesiac. V našom vzťahu neboli zo začiatku problémy, tie nastali až neskôr. Bývame v rodičovskom dome manželky, momentálne už len s jej matkou, ktorá je vlastníčka nehnuteľnosti. Zo začiatku boli len bežné hádky. Manželka si odmietla hľadať zamestnanie. Vyjadrovala sa tak, aby som ju živil sám a aby som sa staral o celkovú réžiu domácnosti. Neskôr sme sa nedokázali zhodnúť ani na tom, čo sa týkalo výchovy detí. Deťom vravela, že im chcem ubližovať a že sa o ne nestarám. Len preto mám so synmi narušený citový vzťah, hoci ich mám rád, záleží mi na nich a finančne ich zabezpečujem. Manželka neprejavuje o mňa záujem a nestará sa o mňa už takmer dva roky. Musel som si variť sám, alebo sa stravovať mimo domova. Prestali sme spolu aj intímne žiť. Žiada odo mňa, aby som ju finančne podporoval. Som dobrovoľne nezamestnaný a mám kvôli nej dlžoby v zdravotnej poisťovni... Pre mňa už takýto vzťah s manželkou nemá zmysel. Od manželky necítim žiadnu istotu, a ani oporu v živote. Naše manželstvo si neplní svoj účel a preto som sa rozhodol ho ukončiť...“
To je všetko. Viac nič. Ba ani tie najzákladnejšie veci, ktoré musí návrh o rozvod manželstva obsahovať. Ako navrhuje, aby súd rozhodol, pričom súčasťou rozvodu je aj ďalšia starostlivosť o deti, lebo predchádzajúce rozhodnutia súdu platia len do rozvodu. Teda, komu navrhuje, aby mal deti v starostlivosti a koľko je potrebné platiť výživné na deti.
Pani Vlasta s návrhom na rozvod súhlasila. Nie však preto, že by manžela nemala rada, alebo nemyslela na osud svojich detí. Ale ani keby s rozvodom nesúhlasila, to jej nepomôže. Nijaký súd na svete nemôže totiž prinútiť dvoch ľudí, aby spolu žili, keď jeden z nich nechce a to z akéhokoľvek dôvodu. Žiadala však, aby súd zveril deti do jej starostlivosti a opatery a otca zaviazal prispievať na výživné podľa veku a potrieb detí a majetkových pomerov rodičov.
Súd takto aj rozhodol. Otec sa môže s deťmi stretávať neobmedzene. Hneď po rozvode si našiel zamestnanie. Keďže rozvedená manželka sa musí starať o choré deti a nemôže sa zamestnať, krátko po rozvode bol ďalší súd. Ten rozhodol, že bývalý manžel musí poskytovať bývalej manželke príspevok na jej výživu. Zrejme si z toho veľkú hlavu nerobí. Pani podnikateľka ho nesmierne miluje a sľúbila, že ak si ju vezme za manželku, bude mu pomáhať v dobrom i zlom až do smrti.
Všetko jej sľúbil. A kade chodí, tade sa chváli, že všetko vyhral a tak dobre, ako je teraz jemu, je málokomu... Nuž, kto vie. Možno to raz, keď dorastú, budú posudzovať jeho deti!
(Nabudúce: Nevinne vinná Mariša)

References: súd 
 Súd 
 súd 
 súd 
 súd 

Súd